WTI พุ่งกว่า 3% ลุ้น “โอเปกพลัส” ลดผลิตน้ำมัน 1 ล้านบาร์เรล/วัน
WTI พุ่งกว่า 3% รับคาดการณ์โอเปกพลัสลดผลิตน้ำมัน 1 ล้านบาร์เรลต่อวัน ในการประชุมวันพุธนี้เพื่อพยุงตลาดน้ำมัน
WTI พุ่งกว่า 3% รับคาดการณ์โอเปกพลัสลดผลิตน้ำมัน 1 ล้านบาร์เรลต่อวัน ในการประชุมวันพุธนี้เพื่อพยุงตลาดน้ำมัน
3 ต.ค. 2565

ผู้สื่อข่าวรายงานว่า ณ เวลา 07.11 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. พุ่งขึ้น 2.59 ดอลลาร์ หรือ 3.26% แตะที่ระดับ 82.08 ดอลลาร์/บาร์เรล
โดยราคาน้ำมัน WTI พุ่งขึ้นกว่า 3% เช้านี้ ได้แรงหนุนจากการคาดการณ์ที่ว่ากลุ่มประเทศผู้ส่งออกน้ำมันและพันธมิตร หรือ โอเปกพลัส อาจจะปรับลดกำลังการผลิตน้ำมันมากถึง 1 ล้านบาร์เรลต่อวัน ในการประชุมวันพุธนี้
ทั้งนี้ กลุ่มโอเปกพลัสจะจัดประชุมในวันพุธที่ 5 ต.ค.นี้ที่กรุงเวียนนา ประเทศออสเตรีย ขณะที่สำนักข่าวรอยเตอร์รายงานโดยอ้างแหล่งข่าวว่า กลุ่มโอเปกพลัสซึ่งรวมถึงรัสเซีย มีแนวโน้มที่จะปรับลดปริมาณการผลิตน้ำมันลง 500,000 บาร์เรลถึง 1 ล้านบาร์เรลต่อวัน เพื่อพยุงตลาดน้ำมัน
นอกจากนี้แหล่งข่าวยังระบุด้วยว่า รัสเซียอาจเสนอให้โอเปกพลัสปรับลดการผลิตน้ำมันลงถึง 1 ล้านบาร์เรลต่อวัน
ส่วนการประชุมโอเปกพลัสครั้งหลังสุดเมื่อวันที่ 6 ก.ย.ที่ผ่านมานั้น ที่ประชุมมีมติปรับลดกำลังการผลิต 100,000 บาร์เรล/วันสำหรับเดือนต.ค. ซึ่งเป็นการปรับลดกำลังการผลิตครั้งแรกในรอบกว่า 1 ปีเพื่อพยุงราคาน้ำมันในตลาดโลก